ה-99 (ארגון)

התשעים ותשע: ארגון בינלאומי לנשים טייסות (TheNinety-Nines: International Organization of Women Pilots) הידוע בשם ״ה-99״ (The 99s), הוא ארגון בינלאומי המספק הזדמנויות נטוורקינג, חונכות ומלגות ללימודי טיסה לטייסות חובבות ומקצועיות. הארגון נוסד בשנת 1929. נכון לשנת 2022, יש לארגון 153 סניפים ו-26 שלוחות אזוריות ברחבי העולם, וסניף 'וירטואלי', Ambassador 99s, שפגישותיו נערכות באינטרנט.

אמיליה ארהארט נבחרה לנשיאה הראשונה של הארגון בשנת 1931, והארגון השפיע באופן משמעותי על תמיכה בקידום נשים בתעופה מאז הקמתו. בשנת 1982 קיבל הארגון את ״פרס רוח הטיסה״ מטעם היכל התהילה הלאומי לתעופה. הארגון נכלל בהיכל התהילה של מוזיאון החלל האווירי של אוקלהומה בשנת 2001. בשנת 2002, הארגון נבחר על ידי האגודה הלאומית לאווירונאוטיקה, לקבל את גביע פרנק ג'י ברואר (Frank G. Brewer Trophy) ובשנת 2014 הוא נכנס להיכל התהילה הבינלאומי של האוויר והחלל במוזיאון האוויר והחלל של סן דייגו.

 היסטוריה 
באוגוסט 1929, קבוצה קטנה של טייסות נפגשה באופן לא רשמי בקליבלנד לאחר הדרבי האווירי של ארצות הברית, והחליטה שיש צורך להקים ארגון שיתמוך בנשים בתחום התעופה המתפתח. הזמנות לפגישה ראשונה, שנערכה במועד מאוחר יותר, נשלחו לכל 117 הטייסות המורשות באותה עת. הארגון נוסד ב-2 בנובמבר 1929, בשדה קרטיס ליד ואלי סטרים, ניו יורק, על ידי 26 טייסות מורשות ומטרתו הוגדרה כתמיכה הדדית וקידום ״נשים טייסות". לפי הצעתה של אמיליה ארהארט, שמו של הארגון נקבע לפי ממספר הטייסות שחתמו על אמנת היסוד עד חג המולד והסתכם ב"99".

 חֲבֵרוּת 
חברת הארגון מרגרט תומאס "טומי" וורן מאמינה שהיא הייתה החברה הצעירה ביותר מבין החותמות על האמנה: היא הייתה בת 17 בלבד. היא לא נכחה בכינוס הראשון של הנשים הטייסות בלונג איילנד באוקטובר 1929, אבל נסעה לניו יורק עם פרנסס הארל לכינוס השני ב-14 בדצמבר בביתה של אופל קונץ, ומונתה לייצג את טקסס.

התשעים ותשע הוא ארגון ללא מטרות רווח. ונכון לשנת 2017 היו לו 5,159 חברות ב-30 מדינות. המשימה של ה-99 היא לקדם אחווה עולמית באמצעות טיסה, לספק לטייסות הזדמנויות ליצירת קשרים, לתת מלגות לנשים בתחום התעופה, לטפח הזדמנויות לחינוך לתעופה בקהילה, ולשמר את ההיסטוריה הייחודית של נשים בתעופה. הארגון מחולק ל"שלוחות" (sections) שהן אזורים גאוגרפיים המכסים מספר מדינות ביבשת ארצות הברית ובטריטוריות מרוחקות, מחוזות בקנדה ואזורים של מדינות ביבשות השונות. בכל שלוחה יש סניפים (chapters), המייצגים לעיתים קרובות ערים גדולות או אזורים מטרופולינים.

 יוזמות היסטוריות 
בין החברות שתרמו באופן משמעותי לתיעוד, לשימור ולפרסום של הרשומות ההיסטוריות של ״ה-99״ ולמוזיאון, נמצאת וירג'יניה תומפסון, שהצטרפה לארגון ב-1954. תומפסון הפכה להיסטוריונית הראשונה של המדור המרכז-אטלנטי (לשעבר המדור המזרח-תיכוני), חברה מייסדת ויו"ר סניף וושינגטון די.סי., ובסופו של דבר לראשת המדור המרכז-אטלנטי בתקופה מרכזית בהיסטוריה של ארצות הברית, בעת ממשל קנדי ופריחת תעשיית התעופה והחלל של ארצות הברית .

ב-26 ביולי 1963, תומפסון, יחד עם חמש טייסות נוספות (כולל החתומה על האמנה ונשיאת התשעים-ותשע הבינלאומית לשעבר, בלאנש נויס) ליוו את הנשיא ג'ון פ. קנדי כשכיבד באופן אישי את הטייסות במהלך הצגת מעטפת היום הראשון של הבול המוקדש לאמיליה ארהארט בבית הלבן. בנוסף לייסוד סניף עמק שננדואה (Shenandoah Valley), תומפסון שימשה כהיסטוריונית הבינלאומית של "ה-99" במשך שנים רבות, והייתה מזכירת המוזיאון הבינלאומי לנשים באוויר ובחלל, והארכיון הסמיתסוניאני. וירג'יניה תומפסון הייתה חברה פעילה ב"ה-99", במשך כמעט 65 שנים, עד לפטירתה ב-2019.

 קרן מלגות 
תוכנית "המלגות לזכר אמיליה ארהארט 99" (AEMSF) מסייעת במימון אימוני טיסה, הכשרה טכנית או אקדמאית עבור נשים טייסות במסלול חובבני ומקצועני על ידי הענקת מלגות לחברות מוכשרות. פרס "הכנפיים הראשונות" של AEMSF הוא מלגה של עד $6,000 שמוענקת לסטודנטית טייסת חברת ״ה-99״ כדי לסייע לה בהשלמת אימוני הטייס הפרטיים שלה. בנוסף לתוכנית AEMSF, סניפים רבים של ה-99 נותנים מלגות טיסה משלהם לטייסות מקומיות.

 קידום טייסות מקצועיות 
טייסות מסחריות שמבקשות להתקדם או טייסות חדשות יכולות לקבל הכוונה וחניכה בקריירה בתוכנית "יוזמת מנהיגות טייס מקצועית" של ״ה-99״.

 מוזיאונים ופעילויות 
 מוזיאון מקום הולדתה של אמיליה ארהארט 
ארגון ״ה-99״ אחראי על מוזיאון מקום הולדתה של אמיליה ארהארט באטשיסון, קנזס. מקום הולדתה ובית הילדות המוקדמת של הטייסת החלוצה אמיליה ארהארט נמצא ברשימה הלאומית של מקומות היסטוריים והוחזר למצב בו היה בתחילת המאה על ידי חברות ״ה-99״; הוא כולל שפע של מזכרות אישיות ומשפחתיות.

 מוזיאון ״ה-99״ לנשים טייסות 
בניין המטה הבינלאומי של הארגון בנמל התעופה העולמי וויל רוג'רס באוקלהומה סיטי, אוקלהומה, הוא ביתו של מוזיאון ה-99 של נשים טייסות. מוצגי המוזיאון כוללים מסמכים היסטוריים, חפצים אישיים, קטעי היסטוריה בווידאו ושמע, תמונות, מזכרות וחפצים בולטים אחרים של נשים טייסות מפורסמות מרחבי העולם. אוסף המוזיאון והתערוכות המוצגות בו מספקים מבט לתפקידן של נשים טייסות בפיתוח התעופה והשפעתן ההיסטורית.

 פעילויות 
חברות ה-99 תומכות במטרות הארגון על ידי השתתפותן בפעילויות תעופה רבות, כולל: סמינרים לחינוך תעופתי בקהילה, מרוצי אוויר, מדרבי פודר פאף ( Powder Puff Derby) ועד פאלמס טו פינס (Palms to Pines) וה- Air Race Classic ; התנדבות בזמנן הפנוי לצייר שמות שדות תעופה, סמלי שושני מצפן וזיהויים אחרים בשדות תעופה, בפעילות בארגון NIFA המקדם פעילויות טייס לתלמידים בבתי ספר ובמכללות.

קישורים חיצוניים

 הערות שוליים 

קטגוריה:ארגוני נשים
קטגוריה:נשים בתעופה